บลจ.ไทยพาณิชย์ ออกกองโกลบอลอินคัมพลัสชูจุดเด่นรับผลตอบแทนสม่ำเสมอ 12 ครั้งต่อปี
บลจ.ไทยพาณิชย์ ออกกอง "โกลบอลอินคัมพลัส" แนะผสมสินทรัพย์รับตลาดผันผวน ชูจุดเด่นรับผลตอบแทนสม่ำเสมอ 12 ครั้งต่อปี
28 ม.ค. 2559

นายสมิทธ์ พนมยงค์ ประธานเจ้าหน้าที่บริหาร บริษัทหลักทรัพย์จัดการกองทุน ไทยพาณิชย์ จำกัด เปิดเผยถึง ภาพรวมการลงทุนในครึ่งปีแรก 2559 ว่าเศรษฐกิจโลกในปีนี้มีแนวโน้มการขยายตัวดีขึ้น ซึ่งเป็นปัจจัยบวกต่อการลงทุนในสินทรัพย์เสี่ยง โดยเศรษฐกิจสหรัฐฯ มีสัญญาณฟื้นตัวที่ชัดเจนจากการบริโภคภายในประเทศและตลาดแรงงานที่แข็งแกร่ง
ส่วนเศรษฐกิจยุโรปมีการขยายตัวได้จากการบริโภคภายในประเทศอย่างต่อเนื่อง แต่อย่างไรก็ตามเศรษฐกิจโลกก็ยังคงต้องเผชิญกับความเสี่ยงจากการชะลอตัวของเศรษฐกิจจีน ซึ่งจะส่งผลกระทบต่อการส่งออกของประเทศตลาดเกิดใหม่ทำให้นักลงทุนยังคงเผชิญสภาพตลาดโดยรวมที่มีความผันผวนสูง และประกอบกับอัตราผลตอบแทนของตราสารหนี้ที่ถดถอย
ทั้งนี้ บลจ.ไทยพาณิชย์ จึงได้นำเสนอกองทุนที่มีนโยบายผสม มีการกระจายการลงทุนในสินทรัพย์ที่หลากหลาย (Multi Asset) ซึ่งมีโอกาสสร้างผลตอบแทนการลงทุนได้ดีกว่าการลงทุนในสินทรัพย์ประเภทใดประเภทหนึ่งเพียงสินทรัพย์เดียวหรือลงทุนในประเทศใดประเทศหนึ่ง ทั้งยังสามารถสร้างรายได้จากการลงทุนได้อย่างสม่ำเสมอตลอดการถือครองหน่วยลงทุน
โดยการออกกองทุนเปิดไทยพาณิชย์ โกลบอลอินคัมพลัส (SCB Global Income Plus Fund) มีมูลค่าโครงการ 5,000 ล้านบาท เริ่มเสนอขายครั้งแรกระหว่างวันที่ 26 มกราคม – 1 กุมภาพันธ์ 2559 ด้วยเงินลงทุนขั้นต่ำ 1 ล้านบาท เน้นลงทุนในหน่วยลงทุนของกองทุนรวมต่างประเทศเพียงกองทุนเดียว ได้แก่Deutsche Invest I Multi Opportunities: Share Class USD LDMH ในสกุลเงิน USD โดยเฉลี่ยในรอบปีบัญชีไม่น้อยกว่าร้อยละ 80 ของมูลค่าทรัพย์สินสุทธิของกองทุน
สำหรับ Deutsche Invest I Multi Opportunities เป็น Active Fund ซึ่งจดทะเบียนในประเทศลักเซมเบิร์ก บริหารงานภายใต้ความดูแลของDeutsche Asset &amp; Wealth Management เน้นบริหารเพื่อสร้างรายได้ระหว่างการลงทุนอย่างสม่ำเสมอ โดยรักษาระดับความผันผวนของพอร์ตการลงทุนให้อยู่ในช่วงประมาณ 5 – 8% ต่อปี รวมถึงสร้างผลตอบแทนส่วนเพิ่มในระยะยาว โดยกองทุนจะลงทุนอย่างน้อย 51% ของมูลค่าสินทรัพย์ในหน่วยลงทุนของกองทุนประเภทต่าง ๆ เช่น กองทุนตราสารทุน กองทุนผสม กองทุนตราสารหนี้และกองทุนตลาดเงิน เป็นต้น ขณะเดียวกันผู้จัดการกองทุนสามารถปรับสัดส่วนการลงทุนให้เหมาะสมตามสภาวะตลาดในแต่ละช่วงเวลาโดยไม่มีข้อจำกัดในการลงทุน
ด้านจุดเด่นของกองทุนเปิดไทยพาณิชย์ โกลบอลอินคัมพลัส คือกองทุนจะรับซื้อคืนอัตโนมัติหน่วยลงทุน (Auto redemption) จากผู้ถือหน่วยลงทุนไม่เกินปีละ 12 ครั้ง นอกจากนี้กองทุนหลักคือ Deutsche Invest I Multi Opportunities ยังเป็นกองทุนที่มีผลการดำเนินงานโดดเด่นอย่างต่อเนื่อง โดยตั้งแต่จัดตั้งกองทุนปี 2545 สามารถสร้างผลตอบแทนเฉลี่ย 7.5% ต่อปี
“จากผลการดำเนินย้อนหลังของกองทุนหลักพบว่าในช่วงตลาดขาลงปลายปี 2558 ที่ตลาดจีนปรับฐานลงอย่างหนักส่งผลกระทบต่อตลาดโดยรวมเป็นวงกว้าง แต่กองทุนยังคงสามารถรักษาผลการดำเนินงานได้ดีกว่าตลาด และในขณะที่ช่วงเวลาตลาดขาขึ้น อาทิ ช่วงปลายปี 2557 สามารถสร้างผลตอบแทนได้สูงกว่าตลาด MSCI World ด้วยเช่นกัน โดยมีอัตราเงินปันผลเฉลี่ยอยู่ที่ประมาณ 6.0% ต่อปี (ข้อมูล ณ ตุลาคม 2558)” นายสมิทธ์ กล่าว